Henrik Bull (arkitekt)

**Henrik Bull** (1864–1953) var en norsk arkitekt, sønn av stadskonduktør Georg Andreas Bull og Emilie Constance født Hjelm. 

Henrik Bull var blant arkitektene som var med og restaurerte Nidarosdomen. Blant hans mest kjente bygg er Nationaltheatret (ferdigstilt i 1899), Historisk museum (1902) og det nåværende Finansdepartementet (1904).

Bull var også en ledende formgiver i sin samtid. Han tegnet gjerne alt interiør til sine monumentalbygg, inklusive dørhåndtak, lamper, møbler og tepper. Det nåværende Finansdepartementet er et godt eksempel på dette. Hans formgivergjerning strakte seg imidlertid langt videre; han designet bokutstyr, korpusgjenstander i sølv og jernovner, for å nevne noe. Kunstindustrimuseet i Oslo har blant annet et salongmøblement i dragestil som Henrik Bull tegnet. Dessuten formga han sjokoladen Lohengrin for Freia sjokoladefabrikk, som ønsket et spesielt design for sjokolade til salg i Nationaltheaterets foajé.

I perioden 1912–1934 var Henrik Bull direktør for Statens håndverks- og kunstindustriskole.

## Bygninger
Bull tegnet blant annet følgende bygninger i Oslo (i kronologisk rekkefølge etter oppføringsår):
* Paulus kirke (1889–92)
* Nationaltheatret (1891–99)
* Historisk museum  (1898–1902)
* Regjeringsbygningen (nå Finansdepartementet) (1898–1904)
* Tilbygg til Josefines gate 9 i Homansbyen (1900)
* Port, inngangsparti mot vest, spisestue – «Lunds hus», Tollbugata 97, Drammen (ca. 1905)
* Villa otium (1911), nå residens for Amerikas forente staters ambassadør
* «Bybygningen» på Norsk folkemuseum (1914)
* Villa oppført for skibsreder Thomas Fearnley i 1915 i Kristinelundveien 4. Villaen var Reichskommissar Josef Terbovens Oslo-residens under annen verdenskrig. Nå ambassadørbolig for den kinesiske ambassade.
* Villa for skipsreder Wilhelm Wilhelmsen i Trosterudveien 21 (1917)
* Centralbanken for Norge i Kirkegata 14-18 (1915–21), sammen med Waldemar Hansteen
* Verksted og garasje på Schous bryggeri (1920)
* Edvard Munchs vinteratelier på Ekely (1923)
* Malteriet på Schous bryggeri (1925)
* Tilbygg (mot Thor Olsens gate) til Kurbadet i Akersgata 74 (1927)
For Regjeringsbygningen fikk han utmerkelsen Houens fonds diplom.

## Sjokoladen «Lohengrin»
Det var Henrik Bull som ga sjokoladen Lohengrin dens særegne utforming. Sjokoladefabrikanten Freia hadde i 1911 fått enerett på sjokoladesalg i det nye Nationaltheatret i Oslo. For å gi det nye produktet et visuelt særpreg, ba de arkitekten som hadde tegnet teateret om å designe sjokoladen og innpakningen.

## Bildegalleri

Fil:Paulus kirke (154851).jpg|Paulus kirke på Grünerløkka i Oslo var den første bygningen som ble bygget etter Henrik Bulls tegninger. Kirken stod ferdig i . 
Fil:Kulturhistorisk Museum, Frederiks gate 2, Oslo, Norway. Art Nouveau building by Karl August Henriksen and Henrik Bull finished 1902, opened 1904. Main wooden door (detail 1902). 2017-12-14 h.jpg|Historisk Museum på adressen Frederiks gate 2, Oslo, er en bygning i utpreget jugendstil. Den ble påbegynt av Karl August Henriksen og fullført av Henrik Bull i 1902, og museet åpnet dørene for publikum i 1904. Hoveddøren har relieffer tegnet av Henrik Bull. Bull tegnet også interiørdetaljer som dørhåndtak, tak- og vegglamper og utstillingsmontere. 
Fil:Oslo Historisk museum SAM 0807 rk 163154.JPG|Inngangspartiet på Historisk Museum. 
Fil:Gamle regjeringsbygning, Finansdepartementet, Akersgata 40, hovedinngang.jpg|Hovedinngangen til bygget i Akersgata 40 som Henrik Bull tegnet som Norges regjeringsbygning, men som i en årrekke har huset Finansdepartementet. 
Fil:Nationaltheatret 2011 Back side detail.jpg|Nationaltheatrets bakre inngang benyttes ikke av publikum, men er rikt utsmykket. 
Fil:Nationaltheatret E.jpg|Nationaltheatrets hovedinngang. 
Fil:"Streifzug" mit der Kamera durch Oslo. 03.jpg|Nationaltheatret sett fra siden. 


## Litteratur
* Tschudi-Madsen, Stephan, *Henrik Bull*, Oslo: Universitetsforlaget, 1984. ISBN 82-00-06270-8

## Referanser


## Eksterne lenker
* Verk av Henrik Bull på nasjonalmuseet.no
* Lengre biografi med bilder av verk
* Arc! Arkitekter: Henrik Bull (1864–1953)
* Henrik Bull i Norsk kunstnerleksikon
* Henrik Bull (1864–1953) i Norsk biografisk leksikon